[bookmark: _GoBack]Priloga: Program državne javne službe na osuševalnih in namakalnih sistemih za obdobje 20262028
[bookmark: _Hlk208922391]
Prednostne usmeritve državne javne službe so:
1. 	nemoteno, učinkovito in gospodarno delovanje osuševalnih in namakalnih sistemov;
2. 	neprekinjeno upravljanje in vzdrževanje osuševalnih in namakalnih sistemov;
3. 	spremljanje stanja osuševalnih in namakalnih sistemov.

Podrobnejše naloge državne javne službe so:

1.	naloge upravljanja:
a) 	priprava letnega programa upravljanja osuševalnih in namakalnih sistemov;
b) 	priprava letnih programov vzdrževanja posameznih osuševalnih in namakalnih sistemov;
c) 	izvajanje nadzora nad delovanjem osuševalnih in namakalnih sistemov:
Izvajalec opravlja redne letne obhode v skladu s potrebami – na primer pri osuševalnih sistemih med obilnimi deževji in pri namakalnih sistemih med namakanjem. Izvajalec ministrstvo obvesti tudi o morebitnih nepredvidenih poškodbah oziroma pomembnih dogodkih na območju sistema in predlaga potrebne ukrepe za njihovo odpravo. O vseh ugotovitvah sestavi zapisnik oziroma uradni zaznamek; 
č) 	priprava poročil:
Vsako leto izvajalec za ministrstvo pripravi letna poročila in analize svojega dela ter letna poročila o stanju osuševalnih in državnih namakalnih sistemov, ki jih ima v upravljanju. Izvajalec mora letno poročilo o upravljanju in vzdrževanju poslati ministrstvu najpozneje do konca februarja tekočega leta za prejšnje leto. Ob tem navede tudi vse svoje predloge in opažanja. V zadnjem letu izvajanja izvajalec pripravi končno poročilo o izvajanju državne javne službe, ki vsebuje oceno in obrazložitev doseženih ciljev, analizo izvedenih nalog ter ugotovitve in predloge;
d)	izvajanje notranje upravne in vsebinske kontrole izvajanja državne javne službe:
Izvajalec zagotavlja tudi notranjo upravno in vsebinsko kontrolo izvajanja državne javne službe na sedežu izvajalca ter izpostavah;
e) 	spremljanje in analiza delovanja državne javne službe:
Izvajalec redno spremlja in vsako leto ter po preteku obdobja analizira delovanje javne službe, kar se podrobneje opredeli tudi v letnih poročilih in končnem poročilu;
f) 	sodelovanje z ministrstvi in izvajalci drugih javnih služb, razvojno-strokovnih nalog ali raziskovalnega dela ter z organizacijami, katerih delo se nanaša na delovanje državne javne službe:
Izvajalec sodeluje z ministrstvi in drugimi organi pri pripravi strokovnih mnenj, predpisov, v postopkih urejanja prostora ter pri pripravi podatkov s področja dela. Za statistične evidence izvajalec poroča o porabi vode v sistemu, o virih vode in sporoča druge podatke ter izpolni obrazce za Statistični urad Republike Slovenije, ki vključujejo podatke o porabi vode na sistemu, vire vode in druge podatke;
g) 	opravljanje drugih tehničnih, organizacijskih in administrativnih nalog, potrebnih za izvedbo državne javne službe:
Izvajalec opravlja tudi druge tehnične, organizacijske in administrativne naloge, ki so potrebne za izvedbo državne javne službe, vključno z razvojem in uvajanjem novih metod dela ter informacijskih orodij za delo, vodenjem podatkov o stanju osuševalnih in namakalnih sistemov, pripravo navodil in koordinacijo, pripravo podatkov za odmero višine nadomestila za vzdrževanje osuševalnih in namakalnih sistemov, s pomočjo pri reševanju morebitnih pritožb zoper odmero, sodelovanjem z lastniki in zakupniki kmetijskih zemljišč na območju osuševalnih in namakalnih sistemov, pripravo predlogov geodetskih melioracijskih jarkov, urejanjem upravljavca na zemljiščih znotraj posameznega osuševalnega ali namakalnega sistema ter s sodelovanjem pri izvedbi investicijskega vzdrževanja osuševalnih in namakalnih sistemov.

2. 	naloge vzdrževanja osuševalnih in namakalnih sistemov:
a) 	naloge rednega vzdrževanja osuševalnih sistemov:
– 	košnja ali mulčenje trave na brežinah jarkov;
– 	posek zarasti na brežinah jarkov (grmovje, drevesa s premerom debel do 20 cm);
– 	čiščenje cevnih prepustov z odvozom materiala na deponijo;
– 	ročno čiščenje brežin jarka ob izlivki in čiščenje izlivke;
– 	zamenjava poškodovanih izlivk;
– 	čiščenje hidromelioracijskih jarkov (zakoličba in določitev nivelete jarkov, strojni izkop, odvoz v mikrodepresije na melioracijskem območju z načrtovanjem);
– 	podrahljanje ali krtičenje površin;
– 	druge naloge (ki so potrebne, za nemoteno delovanje osuševalnih sistemov).
b) 	naloge rednega vzdrževanja namakalnih sistemov:
– 	košnja trave;
– 	pregledi in redno vzdrževanje črpališč;
– 	pregledi in zagotavljanje rednega delovanja vozlišč, odvzemnih jaškov, blatnikov in zračnikov;
– 	pregledi zasunov in hidrantov;
– 	sanacija pokrovov;
– 	vzdrževanje cevovodov – odprtih (mostovi);
– 	polnjenje in odzračevanje cevovodov;
– 	praznjenje namakalnih sistemov in konzerviranje črpališč;
– 	odstranjevanje mulja iz usedalnikov in filtrov;
– 	meritve katodne zaščite;
– 	vzdrževanje električne opreme črpališč;
– 	zimska zaščita črpalk in elektro omar;
– 	druge naloge (ki so potrebne za nemoteno delovanje namakalnih sistemov).

Naloge državne javne službe so namenjene doseganju naslednjih ciljev:
1. 	zagotavljanje nemotenega delovanja osuševalnih in namakalnih sistemov;
2. 	zagotavljanje ustreznega vodnega režima v tleh in s tem optimalnih razmer za kmetovanje;
3. 	ohranjanje ali izboljšanje stanja osuševalnih in namakalnih sistemov.


